Durbanville is 'n voorstad (of dorp) geleë in die Wes-Kaap en grens aan Bellville. Durbanville was met sy natuurlike varswaterfontein en baie koeltebome 'n oornagplek vir reisigers van Kaapstad na die noorde. Hul afklimplek was by Pampoenkraal (soos die plaas aanvanklik bekend was). Die VOC het in 1683 'n veepos by Vissershok (genoem na ene Hendrik Visser) aangelê. Hy het dit ontwikkel tot 'n belangrike veeplaas wat koring, vee en pluimvee aan die goewerneur voorsien het. Daardie tyd het plase soos Diemersdal, Fisantekraal, Eversdal en Mosselbank ook ontwikkel. Op 23 September 1824 het elf boere van die Tygerbergstreek met die hulp van die landdros van die Kaapse distrik, J.W. Stoll, ’n versoekskrif gerig aan goewerneur lord Charles Somerset om hul eie kerk te bou. Dit is toegestaan en die kerk is op 6 Augustus 1826 ingewy. Tussen die kerkgebou (bedehuis) en die fontein het die Pampoenkraalnedersetting ontwikkel. Die gemeente was bekend as die “Tijgerbergse gemeente.” Op die kerkraadsvergadering van 26 Januarie 1836 het ds J.J. Beck daarop gewys dat die ontwikkelende dorpie ’n naam gegee moet word.